《酒酣赠王仲回歌》
明代·王宠

斗牛之墟真陆海，河伯献宝朝元宰。珊瑚火齐光烛天，百年吐元精灵在。

仲回突出尤崛奇，著书拟学樊宗师。殷盘姬诰洞五内，灏灏噩噩搴陆离。

阆风浮游拾瑶草，赤水罔象搜玄珠。人文浩荡踵今古，日月环行江海纡。

我今濩落抱铅椠，羡尔快斫生蛟螭。酒酣瞠目兀相向，乾端坤倪恍摩荡。

荆蛮落照孤怀壮，扬眉击剑歌声上。泰阶奕奕魁三象，石渠虎观排银榜。

万里风云歘俯仰，如君岂得终疏放。

作者简介：（1494—1533）明苏州府吴县人，字履仁，后字履吉，号雅宜山人。为蔡羽先生门生，居洞庭三年，既而在石湖之滨读书二十年。由诸生贡入国子监。工书画，行书疏秀出尘，妙得晋法。于书无所不窥。诗刻尚风骨。有《雅宜山人集》。